Diari Oficial de la Generalitat Valenciana


Sumari del DOGV 6039, del 19-06-2009 (2009/7145)

RESOLUCIÓ de 27 de maig de 2009, de la Direcció General de Patrimoni Cultural Valencià, per la qual es redelimita l'entorn de protecció de la ciutat iberoromana fortificada de la Carència de Turís, s'articula la normativa protectora corresponent, s'amplia el termini per a resoldre el procediment de quinze mesos a vint i se sotmet de nou a tràmit d'informació pública.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6039

Data del DOGV
:   19-06-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/7145


Data del document
:   27-05-2009

Organisme emissor
:   Conselleria de Cultura i Esport

Tipus de document
:   Resolució

Anàlisi jurídica

 Descriptors 

:   * Turís
    * ben cultural
    * protecció del patrimoni
    * arqueologia

RESOLUCIÓ de 27 de maig de 2009, de la Direcció General de Patrimoni Cultural Valencià, per la qual es redelimita l'entorn de protecció de la ciutat iberoromana fortificada de la Carència de Turís, s'articula la normativa protectora corresponent, s'amplia el termini per a resoldre el procediment de quinze mesos a vint i se sotmet de nou a tràmit d'informació pública. [2009/7145]
Per la Resolució de 3 d'octubre de 2008 (DOCV de 28.10.2008) de la Direcció General de Patrimoni Cultural Valencià de la Conselleria de Cultura i Esport de la Generalitat, es va incoar l'expedient per a la delimitació de l'entorn de protecció de la ciutat iberoromana fortificada de la Carència de Turís (València) i l'establiment de la normativa protectora corresponent.
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural tots els béns existents al territori de la Comunitat Valenciana que en el moment de la seua entrada en vigor havien sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, i en virtut de l'atribució legal o automàtica de la condició monumental prevista en les disposicions addicionals primera i segona d'esta última norma. La ciutat iberoromana fortificada de la Carència de Turís (València) constituïx per ministeri directe de la llei un Bé d'Interés Cultural amb la categoria de Monument, i així es troba inscrita en la secció primera de l'Inventari General del Patrimoni Cultural Valencià i en el Registre General de Béns d'Interés Cultural.
La disposició transitòria primera, paràgraf segon, de la Llei 4/1998, d'11 de juny, del Patrimoni Cultural Valencià, permet a la Conselleria de Cultura i Esport complementar les declaracions de béns d'interés cultural produïdes abans de l'entrada en vigor de la llei, a fi d'adaptar-ne el contingut als requisits que s'hi establixen.
La Conselleria de Medi Ambient, Aigua, Urbanisme i Habitatge ha emés un informe sobre la proposta d'orde delimitadora de l'entorn, elevada a la seua consideració en el tràmit de l'elaboració reglamentària, en el sentit d'ampliar-lo fins a la carretera CV-50, ja que es tracta d'un recorregut visual que genera un contingut escènic específic i unitari des d'on es pot contemplar el Bé d'Interés Cultural. Així mateix, tant esta conselleria com la d'Agricultura, Pesca i Alimentació proposen la modificació addicional de la normativa protectora inicialment publicada en els aspectes que regulen els tancaments i les closes de finques, que hauran de ser els tradicionals, i l'ús agrícola, en què ara s'inclouen els capçals del regatge gota a gota en les circumstàncies que excepcionalment s'indiquen.
En aplicació del que disposen els articles 27 i 28 de la Llei d'11 de juny de 1998, de Patrimoni Cultural Valencià, i vist l'informe emés pel Servici del Patrimoni Arquitectònic i Mediambiental de la Direcció General de Patrimoni Cultural Valencià, favorable als informes emesos en el tràmit de l'elaboració reglamentària per la Conselleria de Medi Ambient, Aigua, Urbanisme i Habitatge i la Conselleria d'Agricultura, Pesca i Alimentació, la Direcció General de Patrimoni Cultural Valencià de la Conselleria de Cultura i Esport de la Generalitat resol:
Primer
Rectificar la delimitació de l'entorn de protecció de la ciutat iberoromana fortificada de la Carència de Turís (València) ampliant-lo i establir de nou la seua normativa protectora en l'articulat que es transcriu a continuació.
Normativa de protecció la ciutat iberoromana de La Carència i el seu entorn
Monument:
Article 1. Règim del Monument. Cal atindre's al que disposa la secció segona, Règim dels béns immobles d'interés cultural, del capítol III del títol II de la Llei 4/1998, d'11 de juny, del Patrimoni Cultural Valencià, aplicable a la categoria de Monument.
Article 2. Usos permesos. Els usos permesos són tots els que siguen compatibles amb la posada en valor i el gaudi patrimonial del bé i contribuïsquen a la consecució dels dits fins. L'autorització particularitzada d'ús s'ha de regir pel que disposa l'article 18 de la Llei 4/1998, d'11 de juny, del Patrimoni Cultural Valencià.
Entorn de protecció:
Article 3. Règim general d'intervencions. De conformitat amb el que disposa l'article 35 de la Llei 4/1998, d'11 de juny, del Patrimoni Cultural Valencià, qualsevol intervenció que pretenga realitzar-se en l'entorn de protecció del monument requerirà l'autorització prèvia de la conselleria competent en matèria de cultura. Esta autorització s'ha d'emetre d'acord amb els criteris establits en la present normativa, i per al que no s'hi preveu, aplicant directament els criteris de l'article 39 de la llei esmentada. La present normativa regirà amb caràcter provisional fins que no es redacte el Pla especial de protecció del monument i el seu entorn i obtinga validació patrimonial.
Totes les intervencions requeriran per al tràmit d'autorització la definició precisa de l'abast, amb la documentació tècnica que per la seua especificitat els corresponga, i amb la ubicació parcel·lària i el suport fotogràfic que permeta constatar la situació de partida i la transcendència patrimonial.
Article 4. Preservació del paisatge històric. A fi de preservar el paisatge històric del monument, no s'autoritzaran edificacions per a cap ús, i queden expressament prohibits els abocaments de residus i els moviments de terres, excepte els requerits per a l'estudi i la conservació.
Les tanques de finques hauran de fer-se amb pedra seca, a la manera tradicional del municipi.
S'hi podran posar capçals de regatge gota a gota sempre que no ultrapassen les dimensions exteriors següents: dos metres quadrats en planta per un metre i mig d'alçària, i l'acabat exterior haurà d'adequar-se a l'ambient rústic on se situa i necessitarà l'autorització competent en matèria d'agricultura, a més de la indicada en l'article tercer d'esta normativa.
Article 5. Règim de les edificacions existents. Els edificis existents no podran augmentar el volum edificat. L'acabat exterior haurà d'ajustar-se a l'ambient rústic en què es troben. Tot això sense perjuí de l'aplicació a estos immobles de l'article 21 de la Llei 4/1998, d'11 de juny, del Patrimoni Cultural Valencià.
Article 6. Usos permesos. Els usos permesos són els agrícoles i forestals mantinguts i existents en l'actualitat.
Article 7. Patrimoni arqueològic. En qualsevol intervenció que afecte el subsòl de l'immoble o el seu entorn de protecció, s'ha d'aplicar el règim tutelar establit en l'article 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic.
Segon
Ateses la concurrència de circumstàncies complexes que han exigit un estudi complementari per part dels servicis tècnics d'esta direcció general, s'amplia el termini per a resoldre el present procediment de quinze mesos a vint, d'acord amb la possibilitat legal que preveu l'article 27.7 de la Llei 4/1998, d'11 de juny, del Patrimoni Cultural Valencià.
Els annexos que s'adjunten a la present resolució redelimiten literalment i gràficament l'entorn de protecció i establixen la seua normativa protectora.
Tercer
En compliment d'allò preceptuat en l'article 27.3 de la Llei del Patrimoni Cultural Valencià, notificar esta resolució a l'Ajuntament de Turís, als interessats personats en l'expedient i als interessats desconeguts, a través del tràmit d'informació pública, i fer-los saber que, de conformitat amb el que establixen els articles 35 i 36, en relació amb el 27.4, de la llei esmentada, la realització de qualsevol intervenció, tant en el monument com en el seu entorn, haurà de ser autoritzada preceptivament per esta direcció general abans de fer-la i d'atorgar-li la llicència municipal, si esta fóra preceptiva.
Quart
La present resolució rectificadora, d'acord amb el que establix l'article 33 de la Llei 4/1998, d'11 de juny, del Patrimoni Cultural Valencià, determina la suspensió de l'atorgament de llicències municipals de parcel·lació, urbanització, construcció, demolició, activitat i tots altres actes d'edificació i ús del sòl que afecten l'immoble i el seu entorn de protecció, així com de les dites actuacions quan siguen dutes a terme directament per les entitats locals. Queden igualment suspesos els efectes de les ja atorgades, suspensió els efectes de la qual, d'acord amb la limitació temporal establida en el paràgraf segon de l'article 33 de la Llei 4/1998, d'11 de juny, del Patrimoni Cultural Valencià, es resoldran després de declaració. No obstant això, la Direcció General de Patrimoni Cultural Valencià podrà autoritzar les actuacions mencionades quan considere que no perjudiquen manifestament els valors del bé que motiven la incoació, així com les obres que per causa major o interés general s'hagueren de realitzar inajornablement, segons que disposa el paràgraf primer de l'article esmentat.
Cinqué
Que, en compliment d'allò preceptuat en l'article 27.3 de la Llei, es notifique la present resolució al Registre General de Béns d'Interés Cultural per a l'anotació preventiva.
Sisé
Atés que la present redelimitació comporta una ampliació de l'entorn primitivament delimitat per a reajustar-lo a les determinacions protectores de la Llei 4/1998, d'11 de juny, del Patrimoni Cultural Valencià, en la seua nova redacció després de ser reformada per la Llei 5/2007, i que pot implicar limitació o gravamen de nous drets, el present procediment se sotmet de nou a informació publica, d'acord amb el que establix l'article 27.6 de la Llei 4/1998, d'11 de juny, del Patrimoni Cultural Valencià.
Seté
Que la present resolució amb els seus annexos es publique en el Diari Oficial de la Comunitat Valenciana i en el Boletín Oficial del Estado.
València, 27 de maig de 2009.- La directora general de Patrimoni Cultural Valencià: Paz Olmos Peris
Annex I
Delimitació literal
Justificació de la delimitació proposada:
La delimitació dels seus entorns de protecció s'establix tenint en compte els criteris següents:
- Topogràfics i paisatgístics: amb la inclusió de l'extrem de la serra del Portell on es troba la ciutat, els barrancs que corren als seus peus i els camins pròxims des d'on és possible contemplar-la.
- Arqueològics: l'àmbit comprén el mateix monument, d'unes 8,50 hectàrees d'extensió, i les àrees limítrofes susceptibles de noves troballes relacionades amb el poblat, com ara la necròpoli, que no s'ha trobat fins ara.
- Administratius: delimitant l'entorn per camins i formes del relleu que en faciliten la definició.
Delimitació de l'entorn de protecció
- Origen: Intersecció del camí entre les parcel·les cadastrals 01253 i 00523 del polígon cadastral núm. 15 amb la carretera comarcal CV-50, punt A.
- Sentit: Horari.
- Línia delimitadora: Des de l'origen, la línia continua cap a l'est seguint el límit nord de la CV-50 fins a girar i prosseguir pel camí vora el límit nord-oest de les parcel·les cadastrals 209 i 211 del polígon 32, incloent-lo. Arribada la línia al barranc de la Carència, hi continua en direcció nord i l'incorpora. Gira cap a l'est pel límit nord de la parcel·la 01179 del polígon cadastral núm. 15 i prosseguix en la mateixa direcció, incorporant un barranc de menors proporcions denominat Sec, fins al camí entre les parcel·les 01914 i 01419 del mateix polígon. Gira al sud per este camí, incloent-lo, i travessa la serra fins al punt d'origen A.
Annex II / ANEXO II
Delimitació gràfica / Delimitación gráfica